Source: https://www.hidasi.hu/3-2005-a-fizetesi-meghagyas/
Timestamp: 2019-06-25 17:55:53
Document Index: 25982200

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

3/2005. A fizetési meghagyás - Dr. Hidasi és Társai Ügyvédi Iroda
3/2005. A fizetési meghagyás
A fizetési meghagyásos eljárás célja, hogy perindítás nélkül biztosítsa a követelés behajtását. Ezt az eljárást csak akkor lehet kezdeményezni, ha a követelés pénz fizetésére vagy ingó dolog kiadására irányul. Kettõszázezer forintig a fizetési meghagyás kibocsátásának kezdeményezése kötelezõ. Feltétel, hogy a kötelezettnek legyen belföldön ismert lakóhelye (tartózkodási helye vagy székhelye). Ha nincs, akkor a fizetési meghagyás iránti kérelmet keresetlevélnek kell tekinteni.
A fizetési meghagyás iránti kérelmet az erre rendszeresített ûrlapon kell elõterjeszteni, de a jogi képviselõ nélkül eljáró fél a kérelmet bármelyik helyi bíróságnál jegyzõkönyvbe is mondhatja. A kérelemre egyébként a keresetlevélre vonatkozó szabályokat kell alkalmazni, tehát például fel kell tüntetni az eljáró bíróságot, a felek és képviselõik nevét és lakóhelyét, az érvényesíteni kívánt követelést, az annak alapjául szolgáló tényeket, csatolni kell azokat az okiratokat, amelyekre a jogosult bizonyítékként hivatkozik. Jogi képviselõ esetén csatolni kell az ügyvédi meghatalmazást. Ingó dolog kiadása esetében a kérelemben azt a pénzösszeget is meg kell jelölni, amelyet a jogosult a dolog helyett elfogadni hajlandó. Arra is van lehetõség, hogy egy kérelemben a kötelezett ellen fennálló több követelést, vagy hogy több kötelezett ellen fennálló azonos követelést érvényesítsünk. Annak sincs akadálya, hogy több jogosult érvényesítse igényét egy kötelezett ellen egy kérelemben. Ha a jogosult a kérelmet nem az arra rendszeresített ûrlapon terjesztette elõ, vagy nem megfelelõen töltötte ki, illetve nem csatolta a szükséges példányszámban, a bíróság a hiányok pótlására hívja fel. A fizetési meghagyás iránti kérelmen, feltéve hogy a jogosultat nem illeti meg költségmentesség, a követelt összeg 3%-ának megfelelõ illetéket kell leróni. Az illeték minimális mértéke 3.000,-Ft, maximális mértéke 450.000,-Ft.
Ha a kérelem nem felel meg a törvényi elõírásoknak, akkor a bíróság a jogosultat felhívja a hiányok pótlására. Ha a jogosult ennek nem tesz eleget, és a fizetési meghagyás iránti kérelem nem bírálható el, akkor a bíróság a kérelmet elutasítja. Ebben az esetben a jogosult a lerótt illeték visszatérítésére jogosult.Igen eltérõ a gyakorlat, hogy mi a követendõ eljárás, ha a jogi képviselõvel eljáró fél a költségekre (illeték, ügyvédi munkadíj, készkiadás) vonatkozó részt kitöltetlenül hagyja. A helyes gyakorlatnak az bizonyul, hogy a bíróság felhívja a jogosultat e rész kitöltésére, és ha a jogosult ezt elmulasztja, akkor a bíróság a költséget az eljárás adatai alapján hivatalból állapítja meg. A fizetési meghagyást a bíróság – a jogosult külön kérelme hiányában – csak a kötelezett részére kézbesíti. A bíróság a fizetési meghagyást a jogosultnak is megküldi, ha a fizetési meghagyást a kérelmétõl eltérõen bocsátja ki. Erre csak igen szûk körben van lehetõség, például akkor, ha a jogosult által megjelölt ügyvédi munkadíjnál kevesebbet ítél meg. Ha a bíróság úgy ítéli meg, hogy a kérelemben megjelölt követelés aggályos, tárgyalást tûz ki, és felhívja a jogosultat arra, hogy az illetéket egészítse ki a peres eljárás illetékére, mely a követelés összegének 6%-a, de legalább 7.000,-Ft és legfeljebb 900.000,-Ft. Ha a jogosult az illetéket nem egészíti ki határidõben, akkor a bíróság az eljárást megszünteti. A bírói gyakorlat nem egységes abban, hogy mi a követendõ eljárás, ha a jogosult a törvény kötelezõ rendelkezéseivel ellentétes kamatkövetelést jelöl meg a kérelemben. Az egyik álláspont szerint ilyenkor a bíróság jogosult eltérõ tartalommal – melyben a törvényes mértékû kamat van megjelölve – kibocsátani a fizetési meghagyást. A másik álláspont szerint azonban erre nincs lehetõség, ugyanis ha a bíróság a kérelem egészét vagy egy részét aggályosnak találja, akkor a kérelmet keresetlevélnek kell tekintenie.Ha a jogosult keresetlevelet nyújt be annak ellenére, hogy a követelése a kettõszázezer forintot nem haladja meg, akkor a beadott keresetlevelet fizetési meghagyás kibocsátására irányuló kérelemként kell elintézni.A bíróság a fizetési meghagyást az ellenfél meghallgatása nélkül, legkésõbb a kérelem beérkezésétõl számított harminc napon belül bocsátja ki. A fizetési meghagyásnak tartalmaznia kell az eljáró bíróságot és a bírósági ügyszámot; a felek és képviselõik nevét és lakóhelyét; a követelés jogalapját, valamint a követelésnek és járulékainak összegét, ingó dolog kiadására irányuló követelés esetében pedig a dolognak, valamint annak a pénzösszegnek a megjelölését, amelyet a jogosult a dolog helyett elfogadni hajlandó; azt a felhívást, hogy a kötelezett a követelésnek a meghagyás kézbesítésétõl számított tizenöt nap – váltón alapuló követelés esetében három nap – alatt tegyen eleget, és az összegszerûen meghatározott eljárási költségeket is fizesse meg; azt a figyelmeztetést, hogy a kötelezett, ha a követelést alaptalannak tartja, a meghagyás ellen ellentmondással élhet.
A fizetési meghagyás ellen a kötelezett annak kézbesítésétõl számított tizenöt napon belül – váltón alapuló követelés esetében három napon belül – az eljáró bíróságnál írásban ellentmondással élhet, de azt szóban is jegyzõkönyvbe mondhatja, ha nincs jogi képviselõje. Ha az ellentmondás a fizetési meghagyásnak csak valamely része vagy rendelkezése ellen irányul, a fizetési meghagyásnak az ellentmondással nem érintett része jogerõre emelkedik. A jogerõs fizetési meghagyás ellen felülvizsgálatnak nincs helye, a kötelezett kizárólag perújítással élhet, ha annak törvényi feltételei fennállnak.Nem tekinthetõ a fizetési meghagyás megtámadásának, ha a kötelezett a követelés összegét teljes egészében elismeri, és csak azt kéri, hogy az összeget halasztva vagy részletekben fizethesse meg. Ha a kötelezett az ellentmondásban okirati bizonyítékkal valószínûvé teszi, hogy az érvényesített követelést a fizetési meghagyás kibocsátását követõen már teljesítette, a bíróság felhívja a jogosultat, hogy tizenöt napon belül nyilatkozzék a követelés fennállásáról. Ha a jogosult a kötelezett állítását elismeri, vagy a felhívásra nem nyilatkozik, a bíróság az eljárást megszünteti, egyébként pedig tárgyalást tûz ki. Ha a jogosult a kötelezett nyilatkozata alapján a fizetési meghagyásban érvényesített követelését leszállítja, az eljárás csak erre a követelésre alakul perré. A kötelezettnek a követelésre az ellentmondásban nyilatkoznia kell, és elõ kell adnia a védekezése alapjául szolgáló tényeket, valamint ezek bizonyítékait; okirati bizonyítékait csatolnia kell. Ha a fizetési meghagyást ellentmondással kellõ idõben nem támadták meg, annak ugyanolyan hatálya van, mint a jogerõs ítéletnek, tehát végrehajtható. Ha a kötelezett kellõ idõben nem élt ellentmondással, a bíróság jogerõsítési záradékkal látja el a fizetési meghagyást és megküldi a feleknek. Ha az ellentmondás elkésett, a jogerõsítéssel egyidejûleg a bíróság azt hivatalból elutasítja.A kellõ idõben elõterjesztett ellentmondás folytán az eljárás perré alakul. A bíróság felhívja a jogosultat, hogy az illetéket nyolc napon belül a peres eljárás illetékének összegére egészítse ki. Az illeték kiegészítése esetében a bíróság az ügy tárgyalására határnapot tûz ki, és arra a jogosultat felperesként, a kötelezettet pedig alperesként megidézi, és a továbbiakban a peres eljárásra vonatkozó általános szabályok szerint jár el.
2005. április dr. Sõléd Tünde ügyvéd